

**REPUBLIKA SRBIJA**

NARODNA SKUPŠTINA

Odbor za kontrolu

službi bezbednosti

22 Broj 06-2/88-15

27. februar 2015. godine

B e o g r a d

**Z A P I S N I K**

14. SEDNICE ODBORA ZA KONTROLU SLUŽBI BEZBEDNOSTI,

ODRŽANE 25. FEBRUARA 2015. GODINE

Sednica je počela u 9,11 časova.

Sednici je predsedavao Momir Stojanović, predsednik Odbora.

Sednici su prisustvovali članovi Odbora: mr Igor Bečić, Veroljub Arsić, Željko Sušec, Dragan Šutanovac i Goran Bogdanović.

Sednici je prisustvovao i Siniša Maksimović, zamenik odsutnog člana Odbora Dušana Bajatovića.

Sednici nisu prisustvovali članovi Odbora: Dragan Šormaz, Dušan Bajatović i Meho Omerović.

Na predlog predsednika, Odbor je jednoglasno (sedam „za“) usvojio sledeći:

D n e v n i r e d:

- Usvajanje zapisnika 13. sednice Odbora za kontrolu službi bezbednosti;

1. Razmatranje Predloga plana rada Odbora za 2015. godinu;

2. Razmatranje Predloga izveštaja o izvršenom nadzoru nad radom službi bezbednosti u 2014. godini;

3. R a z n o.

Na početku sednice, predsednik Odbora Momir Stojanović podsetio je članove Odbora da im je materijal za sednicu dostavljen putem elektronske pošte i po poslaničkim grupama, naglašavajući da prepis tonskog snimka 13. sednice Odbora zbog veličine materijala nije umnožen ali je prosleđen u elektronskom obliku i zamolio članove Odbora da se izjasne o usvajanju zapisnika 13. sednice Odbora, održane 28. januara 2015. godine.

Narodni poslanik Dragan Šutanovac, zamenik predsednika Odbora založio se da se ne usvoji zapisnik sa 13. sednice Odbora i izneo je primedbe u vezi sa delom zapisnika koji se odnosi na zaključke Odbora, navodeći da zaključak Odbora u kome se konstatuje da u radu Vojnobezbednosne agencije nije bilo nepravilnosti ne sledi iz toka sednice na kojoj su razmatrani navodi o nepravilnostima u radu Vojnobezbednosne agencije koje je u javnost izneo Zaštitnik građana.

U diskusiji su učestvovali: Momir Stojanović, predsednik Odbora, Dragan Šutanovac, zamenik predsednika Odbora kao i članovi Odbora: mr Igor Bečić, Željko Sušec, Goran Bogdanović i Veroljub Arsić.

Narodni poslanik Dragan Šutanovac, zamenik predsednika Odbora je ocenjujući da je na 13. sednici i ministar odbrane potvrdio da postoji izveštaj jednog operativca Vojnobezbednosne agencije koji se odnosi na praćenje aktivnosti Srpske radikalne stranke za pripremu mitinga iz novembra 2014. godine, istakao da Odbor treba da zatraži od Vojnobezbednosne agencije da u najkraćem roku dostavi strogo poverljiv izveštaj 2. Centra Vojnobezbednosne agencije iz Novog Sada pod delovodnim brojem 1696-1/14 od 14. novembra 2014. godine u kom se, kako je naveo, dokazuje da su praćene aktivnosti Srpske radikalne stranke. Zatražio je da se odloži usvajanje zapisnika sa 13. sednice Odbora i predložio da se na sednici Odbora zatvorenoj za javnost ponovo otvori pitanje zaključaka koje je Odbor usvojio a koji, kako je naglasio nisu u skladu sa raspravom sa sednice na kojoj se raspravljalo o ozbiljnim optužbama Zaštitnika građana na rad Vojnobezbednosne agencije.

Naglašavajući da je na prošloj sednici Odbora izneto mnogo neproverenih stvari mr Igor Bečić, član Odbora negirao je da je ministar odbrane na 13. sednici Odbora potvrdio postojanje bilo kakvog dokumenta, već da je samo izneo pretpostavku da se radi o osobi protiv koje se vodi postupak zbog navodne pronevere a koja je mogla da sačini sporni dokument i dostavi ga Zaštitniku građana. Naglašavajući da Zaštitnik građana, ako već poseduje sporni dokument, treba i da ga dostavi Odboru istakao je opasnost od paušalnog optuživanje na osnovu medijskih tvrdnji. Iskazao je zabrinutost da se sednice Odbora ne pretvore u istraživanje neformalnih ili informacija koje su izrečene u političkom obraćanju i založio da Odbor ne treba da prejudicira rešavanje problema dok Vojnobezbednosna agencija ne završi rad na tom slučaju. Naveo je da, kao što Zaštitnik građana ima sumnje da je Vojnobezbednosna agencija nezakonito pratila Srpsku radikalnu stranku, tako i on ima sumnje da je bivši ministar odbrane Dragan Šutanovac nezakonito kupio prislušni uređaj i zloupotrebljavao ga i založio se da se i te optužbe ispitaju.

Željko Sušec, član Odbora je imajući u vidu da je na prošloj sednici Odbora i Zaštitnik građana naveo da se radi o nezvaničnom i neproverenom dokumentu, te da sporni dokument nije dostavio Odboru, naglasio da sporni dokument ne treba da bude premet zaključaka.

Goran Bogdanović, član Odbora podržao je zahteve Dragana Šutanovca i istakao da treba preispitati zaključke koji, kako je naveo ne odslikavaju diskusiju sa sednice na kojoj su razmatrani navodi o nepravilnostima u radu Vojnobezbednosne agencije koje je u javnost izneo Zaštitnik građana i usprotivio se usvajanju zapisnika sa prethodne sednice i to u delu koji sadrži zaključak u kome se konstatuje da u radu Vojnobezbednosne agencije, a povodom optužbi Zaštitnika građana, nije bilo nepravilnosti.

Narodni poslanik Dragan Šutanovac, zamenik predsednika Odbora najavio je da će podneti tužbu protiv ministra odbrane Bratislava Gašića zbog njegovih tvrdnji o kupovini uređaja za prisluškivanje. Naglasio je da zaključak Odbora negira postojanje dokumenta koji je Zaštitnik građana pokazao na sednici Odbora te da bi usvajanje zapisnika koji sadrži ovakav zaključak urušio kredibilitet i Odbora za kontrolu službi bezbednosti i Narodne skupštine.

Predsednik Odbora Momir Stojanović naglasio je da će u narednom periodu Odbor obaviti redovnu kontrolu rada službi, pa i Vojnobezbednosne agencije, i da je to prilika da se provere sva sporna pitanja pa i navodi u vezi spornog dokumenta, kao i navodi o kupovini prislušnog uređaja. Posebno je istakao da zaključci usvojeni na prošloj sednici Odbora ne treba da budu predmet ponovnog odlučivanja, ponovo je ukazao na hronološki tok događaja, i istakao da, iako je Zaštitnik građana radio u dobroj nameri, nije izneo dovoljno argumenata koje bi ukazale da je Vojnobezbednosna agencija delovala izvan okvira svoje nadležnosti, kao i da Odboru nije dostavio sporni dokument.

Navodeći da Odbor ne treba da se izjašnjava o zaključcima koji su usvojeni na prošloj sednici, Veroljub Arsić član Odbora naglasio je da Odbor treba da se isključivo bavi kontrolom rada službi bezbednosti a ne nagađanjima i podržao predlog da se na narednoj sednici Odbora, koja bi bila zatvorena za javnost utvrdi koncepcija pitanja i način kontrole, kako bi se ispitala sva sporna pitanja i eventualne zloupotrebe ovlašćenja. Upozorio je na opasnost da iznošenje paušalnih i neproverenih tvrdnji u javnosti stvara sumnju u kredibilnost i nanosi štetu ugledu institucija države, u ovom slučaju Vojnobezbednosne agencije i Ministarstva odbrane u celini.

Zaključujući diskusiju, predsednik Odbora Momir Stojanović predložio je da se pre nadzorne posete Vojnobezbednosnoj agenciji, na narednoj sednici Odbora, koja bi bila zatvorena za javnost utvrdi koncepcija pitanja i način kontrole, kako bi se ispitala sva sporna pitanja i eventualne zloupotrebe ovlašćenja i zamolio članove Odbora da se izjasne o usvajanju zapisnika 13. sednice Odbora, održane 28. januara 2015. godine.

Odbor je većinom glasova (pet „za“, dva „protiv“) usvojio zapisnik zapisnika 13. sednice Odbora, održane 28. januara 2015. godine.

**Prva tačka dnevnog reda -** Razmatranje Predloga plana rada Odbora za 2015. godinu

Predsednik Odbora Momir Stojanović je predstavio predloženi Plan rada Odbora za 2015. godinu navodeći da je pored razmatranja redovnih izveštaja službi bezbednosti planirano i sprovođenje dvodnevnih nadzornih poseta i kontrole rada direkcija sve tri službe bezbednosti, kao i nadzorna poseta Centra Bezbednosno-informativne agencije u Nišu i nadzorna poseta I Centra Vojnobezbednosne agencije u Beogradu.

Povodom ove tačke dnevnog reda nije bilo predloga ni diskusije.

Odbor je većinom glasova (šest „za“ jedan „uzdržan“) usvojio Plan rada Odbora za 2015. godinu.

**Druga tačka dnevnog reda -** Razmatranje Predloga izveštaja o izvršenom nadzoru nad radom službi bezbednosti u 2014. godini

Momir Stojanović, predsednik Odbora, podsetio je prisutne da je članom 230. stav 2. Poslovnika Narodne skupštine propisano da Narodna skupština vrši nadzor nad radom službi bezbednosti razmatranjem godišnjeg izveštaja nadležnog odbora o izvršenom nadzoru nad radom službi bezbednosti. Naglasio je da je članom 231. Poslovnika Narodne skupštine propisano da izveštaj o izvršenom nadzoru nad radom službi bezbednosti za prethodnu godinu, sa zaključcima i eventualnim predlogom mera, nadležni odbor podnosi Narodnoj skupštini do kraja marta tekuće godine.

Predsednik Odbora Momir Stojanović predstavio je Predlog izveštaja o izvršenom nadzoru nad radom službi bezbednosti za 2014. godinu, navodeći da su predlogom obuhvaćene sve aktivnosti koje je Odbor realizovao u prethodnoj godini. Navodeći da se uvodne napomene odnose na nadležnosti Odbora naglasio je da su u prvom delu prikazane zakonodavne aktivnosti i naglašena potreba izmene Zakona o elektronskim komunikacijama i donošenje pravilnika za sprovođenje tog zakona, kao i nedostatak normativnog okvira kojim bi se detaljnije propisale nadležnosti Odbora u vršenju neposrednog nadzora nad radom službi bezbednosti. Drugim delom izveštaja prikazano je razmatranje izveštaja o radu službi bezbednosti. U trećem delu izveštaja dat je prikaz nadzornih i radnih poseta službama bezbednosti, zapažanja tokom vršenja nadzora i naglašena potreba rešavanja uočenih problema u radu službi bezbednosti. U četvrtom delu dat je prikaz ostalih aktivnosti Odbora koji se odnosi na razmatranje predstavki građana, sertifikovanje članova i zamenika članova Odbora kao i aktivnosti članova Odbora. Petim delom izveštaja prikazane su međunarodne aktivnosti članova Odbora i saradnja sa Ženevskim centrom za kontrolu oružaih snaga (DCAF) i Misijom OEBS u Srbiji. U šestom delu dat je zaključak u kom je pored ponovljene pozitivne ocene izveštaja službi bezbednosti, i zapažanja tokom nadzornih poseta ukazano na potrebu da se razmotre mogućnosti izmene i dopune zakonskih propisa kojima se utiče na rad službi bezbednosti i ukazano na neke otežavajuće okolnosti u radu Odbora.

Povodom ove tačke dnevnog reda nije bilo predloga ni diskusije.

Odbor je većinom glasova (šest „za“ jedan „uzdržan“) usvojio Predloga izveštaja o izvršenom nadzoru nad radom službi bezbednosti u 2014. godini.

Odbor je jednoglasno (sedam „za““) odlučio da predstavnik predlagača i izvestilac Odbora na sednici Narodne skupštine prilikom razmatranja Izveštaja Odbora za kontrolu službi bezbednosti o izvršenom nadzoru nad radom službi bezbednosti za 2014. godinu bude Momir Stojanović, predsednik Odbora.

**Treća tačka dnevnog reda** – Razno.

Dragan Šutanovac, zamenik predsednika Odbora, zatražio je da se glasa o njegovom predlogu koji je izneo prilikom razmatranja zapisnika 13. sednice Odbora i predložio da Odbor zatraži da Vojnobezbednosna agencije u najkraćem roku dostavi strogo poverljiv dokument 2. Centra Vojnobezbednosne agencije iz Novog Sada pod delovodnim brojem 1696-1/14 od 14. novembra 2014. godine u kom se, kako je naveo, dokazuje da su praćene aktivnosti Srpske radikalne stranke.

Članovi Odbora mr Igor Bečić i Veroljub Arsić, predložili su da se pre nadzorne posete Vojnobezbednosnoj agenciji, na narednoj sednici Odbora, koja bi bila zatvorena za javnost utvrdi koncepcija pitanja i način kontrole, kako bi se ispitala sva sporna pitanja.

U diskusiji su učestvovali: Momir Stojanović, predsednik Odbora, Dragan Šutanovac, zamenik predsednika Odbora kao i članovi Odbora: mr Igor Bečić i Veroljub Arsić.

Odbor za kontrolu bezbednosti nije prihvatio predlog (dva „za“, jedan „protiv“) Dragana Šutanovca, zamenika predsednika Odbora da Odbor zatraži da Vojnobezbednosna agencije u najkraćem roku dostavi strogo poverljiv izveštaj 2. Centra Vojnobezbednosne agencije iz Novog Sada pod delovodnim brojem 1696-1/14 od 14. novembra 2014. godine.

Odbor je većinom glasova (pet „za“, dvoje nije glasalo) prihvatio predlog članova Odbora mr Igora Bečića i Veroljub Arsića, da se pre nadzorne posete Vojnobezbednosnoj agenciji, na narednoj sednici Odbora, koja bi bila zatvorena za javnost utvrdi koncepcija pitanja i način kontrole.

Sednica je završena u 10,09 časova.

**Prepis tonskog snimka sastavni je deo ovog zapisnika.**

sekretar Odbora PREDSEDNIK ODBORA

Gorica Durkalić Momir Stojanović